มันนี่ทูเดย์
โตเกียวมารีนเปิดตัวประกันใหม่
14 ก.ย. 2558

โตเกียวมารีนเปิดตัวประกันใหม่
นายสมโพชน์ เกียรติไกรวัล รองประธานเจ้าหน้าที่บริหาร บริษัท โตเกียวมารีนประกันชีวิต (ประเทศไทย) เปิดเผยว่า ไตรมาสสุดท้ายของปีนี้ บริษัทเตรียมออกแบบประกันคุ้มครองสุขภาพที่ให้ความคุ้มครอง 2 เท่าในกรณีป่วยเป็นโรคร้ายแรง 5 โรค ในระยะลุกลาม ประกอบด้วย โรคกล้ามเนื้อหัวใจตายเฉียบพลันจากการขาดเลือด มะเร็งระยะลุกลาม หลอดเลือดสมองแตก อุดตัน ปลูกถ่ายอวัยวะสำคัญ การผ่าตัดหลอดเลือดเลี้ยงหัวใจ หรือบายพาส
นายสมโพชน์ กล่าวว่า บริษัทยังคงจับตลาดประกันเพื่อการเกษียณเป็นหลัก ที่มีแนวโน้มเติบโตขึ้นตามจำนวนผู้สูงอายุ และมีความกังวลเรื่องเงินใช้จ่ายหลังเกษียณ ทำให้บริษัทยังสามารถรักษาการเติบโตของเบี้ยประกันได้อย่างต่อเนื่อง
สำหรับ 7 เดือนที่ผ่านมา บริษัทมีเบี้ยปีแรก 546.2 ล้านบาท เพิ่มขึ้น 13% เบี้ยประกันภัยรับปีต่อไป 1,875.9 ล้านบาท อัตราการต่ออายุ 93% เบี้ยชำระครั้งเดียว 9.7 ล้านบาท เพิ่มขึ้น 85% รวมเบี้ยรับทุกประเภท 2,431.8 ล้านบาท เพิ่มขึ้น 20%
แบงก์เปิดผลงานรู้เก็บรู้ใช้
น.ส.ฐิตินันท์ วัธนเวคิน ประธานชมรมซีเอสอาร์ สมาคมธนาคารไทย เปิดเผยว่า ในวันที่ 14 ก.ย.นี้  สมาคมธนาคารไทยจะเปิดเผยความสำเร็จของสมาคม ในความร่วมมือของธนาคารสมาชิกทั้ง 15 แห่ง ผ่านโครงการรู้เก็บรู้ใช้สบายใจ ที่เปิดโครงการเพื่อพัฒนาทักษะบุคลากรของสมาคมที่จะไปให้ความรู้พื้นฐานทางการเงินแก่เยาวชน ที่จะเป็นโครงการที่ร่วมกันทำโครงการให้ความรู้ทางการเงินแก่ประชาชน